《太陽報》（英文：The Sun）係一份1833年到1950年期間喺紐約出版既一份嚴肅既報紙 ，就好似紐約市既兩份比較成功既大報《紐約時報》同《紐約先驅論壇報》一樣。《太陽報》係美國第一份成功既便士日報， 佢曾經係美國最成功既報紙。依家網絡上版既紐約太陽報都係賣緊一美仙一日。

《太陽報》好重視犯罪新聞既報導，係呢方面既先驅，亦都係第一份請警察記者既報紙。佢既讀者主要係工人階級。

《太陽報》因為喺1835年發表咗《大月亮騙局》（the Great Moon Hoax ）同埋1897年 Francis Pharcellus Church 既社論話「係呀，維珍尼亞州，有個聖誕老人」（原文：Yes, Virginia, there is a Santa Claus）而聞名。1950年，佢同紐約世界電訊報合併咗。

歷史
--

1860 年代《太陽報》喺印刷廠廣場既新辦公室
《太陽報》喺1833年9月3號喺紐約創刊，係一份由 Benjamin Day（1810-1889年）編輯既早報，口號係「照耀所有人」（原文：It Shines for All） 。每份報紙只賣1便士（相當於 2024年既美金3毫子），插圖同犯罪報道深受工薪階層讀者既歡迎。

《太陽報》既出現，激發咗全國範圍內既一種新既出版類型（便士報），喺大多數報紙賣緊五美仙既時代，賣一美仙既便士報令到啲低收入既讀者更容易睇到新聞。 《太陽報》亦都係第一間請報販喺街上賣報紙既新聞機構，仲係第一間揾報童喺街上將當日既頭條大聲呼喊出嚟既做法。

1893年《太陽報》既辦公室
《太陽報》係第一份報道犯罪同自殺、死亡同離婚等個人事件既報紙。呢份報紙既重點係警方既報告同埋市民大眾會感興趣既故事，其中包括對逮捕、盜竊同暴力既簡短描述 。佢哋同 James Gordon Bennett 創辦既《紐約先驅報》競相，互相效尤報道謀殺案，例如 Helen Jewett 謀殺案、John C. Colt 謀殺案、Samuel Colt 兄弟謀殺案同埋 Sybil 洞穴附近既 Mary Rogers 案等 。《太陽報》同《紐約先驅報》喺呢啲案件嗰度企喺同一陣線，支持工人階級，反對傳統既土地同商業精英；佢哋認為係呢個時代，呢啲精英對國家既政治同經濟擁有唔成比例既權力。

Benjamin Day 既姐夫 Moses Yale Beach 喺1834年加入《太陽報》，喺1835年成為合夥人，幾年之後佢成為獨資擁有人，佢為美國報業帶嚟好多項創新，喺佢既領導之下《太陽報》相當成功。 跟住嗰20年，《太陽報》成為紐約市最大既報紙；喺《紐約論壇報》同《紐約先驅報》出現之後，三份報紙鼎足三立。

《太陽報》刊登咗第一單自殺新聞報導，呢個故事意義重大，因為佢係第一單關於普通人既死亡故事。呢單報導，改變咗新聞業，令到報紙成為社區同讀者生活不可或缺既一部分。

《太陽報》係第一份聘請記者出去收集故事既報紙。喺佢哋請採訪記者之前，其他報紙幾乎都只係刊登有關政治既文章同埋書籍、戲劇既評論，喺美聯社（AP）同合眾社（UPI）等新聞通訊社出現之前既日子，報紙一般都依賴讀者寄俾佢哋既嘢、其他報紙未經授權、未經核實、其他報紙報導既故事。《太陽報》對犯罪案件既關注係「報道同講故事既技巧」既開始。

犯罪新聞講俾紐約居民知道佢哋住緊既城市係點樣運作既，令市民更加關注侵犯正義既行為，監察濫權國家權力同埋腐敗既陰謀。

《太陽報》亦都展示咗報紙可以主要透過廣告收入，而唔係訂閱費用嚟維持報紙既營運；而且係可以喺街上賣，而唔係分發俾每個預訂咗既讀者。喺《太陽報》成立之前，印刷商通常蝕本做報紙，主要收入係靠銷售印刷服務 。《太陽報》既老闆意識到，市民大眾既識字率上升緊，而且證明咗向呢啲市民大眾賣嘢，係有利可圖既。

《太陽報》既寫字樓，最初係喺曼哈頓印刷廠廣場（又叫做報紙街 Newspaper Row；依家既公園街，Park Row），隔離係紐約市政廳同紐約市警察局。《太陽報》喺紐約蘭秀道（Nassau Street）既辦事處屋頂上面起咗一個信鴿屋，接收嚟自紐約港既飛鴿傳書 。後嚟佢哋亦都用馬、船、火車、電報、「小馬快遞」（Pony Express）

同「英國皇家郵輪」（Royal Mail Ships）。

### 之後既歷史

曼哈頓百老匯太陽大廈既時鐘，靠近張伯斯街（Chambers Streets）
Moses Yale Beach 個仔 Alfred Ely Beach 同 Moses S. Beach 喺佢退休之後接管咗間報館。佢同紐約市既其他編輯一齊喺佢嚮張伯斯街既屋企慶祝佢既退休，嘉賓包括國會議員 Horace Greeley、James Brooks 同埋Henry Jarvis Raymond 等。

1868年，Moses S. Beach 將報紙賣俾 林肯總統（Abraham Lincoln） 既助理戰爭部長 Charles A. Dana。 1872年，《太陽報》揭露咗 Crédit Mobilier 醜聞，牽涉到一啲國會議員同副總統 Schuyler Colfax，佢哋參與咗涉及「聯合太平洋鐵路」（Union Pacific Railroad）建設既腐敗計劃。1881年，《太陽報》揭露咗「Star Route」醜聞，當中牽連咗一啲高調既政界人士同商人，佢哋參與咗一項同美國郵政服務有關既計劃；呢單嘢令到好多訴訟，亦都令到公眾支持公務員制度改革。

1887年，推出同系晚報《太陽晚報》（The Evening Sun），報業巨頭 Frank Munsey 喺1916年買咗呢兩間報館，然後將《The Evening Sun》同 Munsey 擁有既紐約出版社（New York Press）合併。《太陽報》既早報曾經一度併入 Munsey 已經擁有既《紐約先驅報》變成《太陽暨紐約先驅報》，但係喺1920年，Munsey 將呢兩份報紙分返開，同時摺咗《太陽晚報》 ，將《太陽報》轉成晚報既格式。

1914至1919年間，《太陽報》將寫字樓搬到蘭秀道150號，呢間係世界最早既鋼製摩天大廈之一，亦都係當時紐約市最高既建築物之一。嗰度靠近紐約時報大廈、Woolworth 大廈，同埋紐約市政廳。 1919 年，《太陽報》將寫字樓搬去 A.T. 史釗域公司大廈 (A.T. Stewart Company Building)，美國第一間百貨公司既所在地，喺 Reade 街同張伯斯街之間既百老匯280號。1928年，百老匯280號改名做「太陽報大廈」。百老匯街同張伯斯街既轉角位，起咗一座刻有「太陽報」既名同埋口號既時鐘。

Frank Munsey 喺1925年去世，佢既遺產有大約2000萬美元，佢同 William Randolph Hearst 一齊係當時最有影響力既媒體大亨 。佢將包括《太陽報》在內既大部分財產捐咗俾大都會藝術博物館。第二年，《太陽報》賣咗俾 Frank Munsey 既長期合夥人 William Dewart，由 William Dewart 既仔 Thomas Dewart 負責營運《太陽報》。

1940年代，《太陽報》被認為係紐約市最保守既報紙之一，強烈反對羅斯福新政（The New Deal）同埋工會。 1949年，《太陽報》因為揭露勞工敲詐勒索行為而獲得美國新聞界最高榮譽既普立茲獎（Pulitzer Prize）；《太陽報》亦都出版咗體育記者 W.C. Heinz 既早期作品。

《太陽報》一直經營到1950年1月4號，同《紐約世界電報報》（New York World-Telegram）合併，成立咗一份新既報紙，叫做《紐約世界電報報暨太陽報》（New York World-Telegram and Sun），份報紙持續經營咗16年；1966年，佢又再同《紐約先驅論壇報》（New York Herald Tribune）合併，成為《世界論壇報》（World Journal Tribune）一部分，保留咗三份最具歷史意義既城市報紙既名；但係第二年，報紙因為同代表其員工既工會發生爭執，喺勞資糾紛之下摺咗。

里程碑
---

大月亮騙局（英文：Great Moon Hoax）既蝙蝠形象（發表喺《太陽報》）
報童展示1835年大月亮騙局既報紙
《太陽報》首次受到關注係因為佢喺1835年既「大月亮騙局」（英文：Great Moon Hoax）當中扮演既核心角色，；呢個係一個憑空捏造，喺1835年8月25號刊登既，關於月球上發現有生物同文明既六篇連載文章。呢個「發現」話係當時最出名既天文學家之一，John Herschel 爵士，一般相信文章既真正作者係《太陽報》既記者 Richard Adams Locke，不過《太陽報》同 Locke 都無公開回應過，亦都無撤回過。 呢場騙局既主角係一種叫做 Vespertilio-homo 既人型蝙蝠生物，佢哋住喺月球上，仲起咗寺廟。耶魯大學派咗一個代表團去跟進呢篇文章，令到整個故事喺當時非常轟動。

1844年4月13號，《太陽報》發表咗 Edgar Allan Poe 既一篇文章，呢篇文章依家叫做「氣球騙局」（The Balloon-Hoax），發表兩天之後，《太陽報》撤回咗呢篇文章。呢個故事講咗一個想像中既坐熱氣球穿越大西洋既虛構故事。

依家《太陽報》仍然因為1897年發表既一篇由 Francis Pharcellus Church 寫既社論《聖誕老人存在嗎？》（英文：Is There a Santa Claus?）而聞名，通常呢篇文章俾人叫做「係既，維珍尼亞州，有一個聖誕老人」（Yes, Virginia, There Is a Santa Claus）。

1873至1890年之間《太陽報》既城市編輯 John B. Bogart，對新聞工作做咗可能係最做俾人引用既定義：「當狗咬人既時候，唔係新聞，因為呢啲事經常發生；但喺如果人咬狗，就喺新聞」（英文既原話係：When a dog bites a man, that is not news, because it happens so often. But if a man bites a dog, that is news.） ，這句話一般認為係 Charles Dana 所講既，Dana 係《太陽報》既編輯，亦都係《太陽報》既股東之一（由1868年一直到1897年佢去世既時候）。

1926年， John Grierson 喺《太陽報》評論 Robert Flaherty 編劇同導演既電影《魔海奇緣》（英文：Moana）時，John Grierson 話套片有「documentary value」，一般相信呢個就係「紀錄片」（documentary film）呢個詞既起源。

《太陽報》既社論漫畫家 Rube Goldberg 畫既漫畫《今日和平》（Peace Today）獲得1948年既普立茲社論漫畫獎（Pulitzer Prize for Editorial Cartooning）。

1949 年，《太陽報》憑住 Malcolm Johnson 寫既開創性系列文章「海濱犯罪」（Crime on the Waterfront），得到普立茲地方報道獎（Pulitzer Prize for Local Reporting）。呢個系列啟發咗1954年既電影《海濱》（On the Waterfront）。

《太陽報》既第一​​個女記者係1868年受聘既 Emily Verdery Bettey 。另一個女記者係 Eleanor Hoyt Brainerd，佢喺1880年代做《太陽報》既記者兼時尚版編輯，佢係第一批做專業編輯既女性之一，可能係美國報紙史上第一位全職既時尚編輯。

1881年8月 Dr. W.S. Cockrell 同一個容易受騙既《太陽報》記者開咗一個玩笑，呢個惡作劇（practical joke）令 Bartholomew Masterson（又叫 Bat Masterson）「成為」廣為人知既神槍手（gunfighter）。當時《太陽報》記者問 Dr. Cockrell 關於殺人犯既嘢， Dr. Cockrell 指住附近既一名年輕人話，呢個 Bartholomew Masterson 殺死咗26個人。之後Dr. Cockrell 向記者作咗 Ed Masterson 之死既故事，同埋話 Bartholomew Masterson 點樣勇敢而英勇咁對付殺害佢兄弟既兇手。呢個故事發表咗喺1881年11月7號既《太陽報》，而且喺全國各地既報紙上廣泛轉載，Dr. Cockrell 隨後向 Bartholomew Masterson 道歉。 後來呢個故事俾人改寫成《Gunfighter in Gotham》呢本書，同埋美國電視連續劇《Bat Masterson》。

* 廣告海報（Louis Rhead, 1900年） 廣告海報（Louis Rhead, 1900年）
* Louis Brandeis, 政治漫畫，1916年1月31號 Louis Brandeis, 政治漫畫，1916年1月31號
* 代表性期刊，競爭對手 James Gordon Bennett，1882年 代表性期刊，競爭對手 James Gordon Bennett，1882年
* Charles A. Dana, 《美國編輯》系列，1887年 Charles A. Dana, 《美國編輯》系列，1887年
* 紐約港，接收嚟自歐洲既消息，1838年 紐約港，接收嚟自歐洲既消息，1838年

影響
--

Francis Pharcellus Church，1897年《太陽報》著名社論既作者，個社論係回覆 Virginia O'Hanlon（當時只係8歲）既信既時候話：「係呀！維珍尼亞州，嗰度有個聖誕老人」。
1952年既電影《Deadline – U.S.A.》講咗一間紐約報社《The Day》既消亡故事，故事大致上係以1950年停刊既《太陽報》做藍本。最初既《太陽報》由 Benjamin Day 編輯，所以電影嗰度既報紙名叫《The Day》。

1972年既電影《教父》，剪報既蒙太奇場景之中，可以睇到原版既《太陽報》報頭。當時報社既寫字樓係喺曼哈頓下城張伯斯街同 Reade 街之間既百老匯280號，由一家百貨商店改建而成，依家叫做「太陽報大廈」，因為嗰度印有《太陽報》報頭同座右銘既時鐘出名。嗰度喺1986年俾紐約市定為地標，嗰座建築物依家係俾紐約市建築局用緊。

1994年既電影《The Paper》嗰度既一份紐約市虛構小報，個名同埋座右銘，都同《太陽報》相同，但係報頭既設計稍為唔同。

2002年，出咗一份新既大報《紐約太陽報》，佢既風格、報頭同埋座右銘同《太陽報》一樣。份新報紙既目的係做自由派既《紐約時報》同埋其他紐約報紙既「保守既替代選擇」（conservative alternative）同「本地新聞為主既替代選擇」（news-focused alternative）。份新報紙由 Ronald Weintraub 出版，Seth Lipsky 編輯，喺2008年9月30日停刊。2022年，《太陽報》以在線報紙形式復刊，老細係 Dovid Efune，而 Lipsky 繼續做編輯。

得到普立茲獎既書《Gotham: A History of New York City to 1898》亦都廣泛咁介紹咗紐約市既《太陽報》既歷史。做過《太陽報》記者既人，包括紐約市警察局長 Arthur H. Woods 上校同埋紐約市消防局局長Robert Adamson。

《太陽報》記者
-------

1845年太陽報既訂報單，左側係當時報社既寫字樓
* Moses Yale Beach，早期既《太陽報》老細
* Charles Anderson Dana，《太陽報》既編輯兼股東
* John A. Arneaux，1884年做過記者
* Paul Dana，1880–1897年間做編輯
* W. C. Heinz，1937至1950年做過戰地記者同體育記者
* Bruno Lessing，1888至1894年做過記者
* Chester Sanders Lord，1873至1913年做過記者兼總編輯
* Kenneth M. Swezey，1930年代做過廣播/技術記者
* John Swinton，首席社論家（1875–1883年，同1892–1897年）

圖畫
--

* 1914年至1919年間《太陽報》喺蘭秀道150號既寫字樓 1914年至1919年間《太陽報》喺蘭秀道150號既寫字樓
* 紐約市報紙街，太陽報大廈喺左邊 紐約市報紙街，太陽報大廈喺左邊
* 喺百老匯望向太陽報大廈，睇到 The Sun Building 個名 喺百老匯望向太陽報大廈，睇到 The Sun Building 個名
* 百老匯280號既「太陽報大廈」，1919年至1950年 百老匯280號既「太陽報大廈」，1919年至1950年

外部連結
----

* *The Sun* digitized 美國國會圖書館數位化既《太陽報》（1859 年至1916 年，唔完整）

延伸閱讀
----

* Lancaster, Paul. *Gentleman of the Press: The Life and Times of an Early Reporter, Julian Ralph of the Sun.* Syracuse University Press; 1992.
* O'Brien, Frank Michael. *The Story of The Sun: New York, 1833–1918* (1918) (page images and OCR)
* Steele, Janet E. *The Sun Shines for All: Journalism and Ideology in the Life of Charles A. Dana* (Syracuse University Press, 1993)
* Stone, Candace. *Dana and the Sun* (Dodd, Mead, 1938)
* Tucher, Andie, *Froth and Scum: Truth, Beauty, Goodness, and the Ax Murder in America's First Mass Medium*'. Chapel Hill: University of North Carolina Press, 1994. ==

參考
--




1. ↑  "Obituary of Charles Anderson Dana". *The Seattle Post-Intelligencer*. 1897-10-27. p. 4. ISSN 2379-7304. 喺2020-07-14搵到 –透過National Endowment for the Humanities.
2. ↑  Wm. David Sloan (1979). "George W. Wisner: Michigan Editor and [[:Template:As written]]". *Journalism History* (英文). **6** (4): 113–116. doi:10.1080/00947679.1979.12066929. 喺2022-11-17搵到. `{{cite journal}}`: URL–wikilink conflict (help)
3. ↑  "New York Sun, American newspaper". Encyclopaedia Britannica. 2022-09-05.
4. ↑  "Benjamin Henry Day, American journalist and publisher". Encyclopaedia Britannica. 2022-09-05.
5. ↑  1634–1699: McCusker, J. J. (1997). *How Much Is That in Real Money? A Historical Price Index for Use as a Deflator of Money Values in the Economy of the United States: Addenda et Corrigenda* (PDF). American Antiquarian Society. 1700–1799: McCusker, J. J. (1992). *How Much Is That in Real Money? A Historical Price Index for Use as a Deflator of Money Values in the Economy of the United States* (PDF). American Antiquarian Society. 1800–present: Federal Reserve Bank of Minneapolis. "Consumer Price Index (estimate) 1800–". 喺2022-04-16搵到.
6. ↑  "Differences Between Broadsheet and Tabloid Newspapers". *ThoughtCo* (英文). 喺2024-01-11搵到.
7. ↑  Spencer, David R.; Overholser, Geneva (January 23, 2007). *The Yellow Journalism: The Press and America's Emergence as a World Power*. Medill Vision of the American Press. Evanston, Illinois: Northwestern University Press. pp. 22–28. ISBN 978-0-8101-2331-1.
8. 1 2  "New York Sun Buys Building: Acquires Structure Used by A.T. Stewart". *Daily Boston Globe*. January 3, 1928. p. 6. Template:ProQuest.
9. ↑  "Stewart Building is Sold to the Sun; Newspaper Obtains Home From Metropolitan Museum, Legatee of Frank A. Munsey". *The New York Times* (美國英文). January 3, 1928. ISSN 0362-4331. 原先內容歸檔喺August 23, 2022. 喺August 23, 2022搵到.
10. ↑  "Group Acts to Save The Sun Clock". *The New York Times* (美國英文). August 30, 1966. ISSN 0362-4331. 原先內容歸檔喺August 19, 2022. 喺August 19, 2022搵到.
11. ↑  "Thomas Dewart, 90,; Publisher of the Sun". *The New York Times*. September 5, 2001.
12. ↑  Barsam, Richard (1992). *Non-Fiction Film: A Critical History*. Indiana University Press. ISBN 978-0-253-20706-7.
13. ↑  DeArment, Robert K. (2013). *Gunfighter in Gotham: Bat Masterson's New York City Years*. University of Oklahoma Press. ISBN 978-0806142630.
14. ↑  Bat Masterson (TV Series), 1958–1961, NBC
15. ↑  The story of the Sun, New York: 1833-1928, O'Brien, Frank Michael, 1875
16. ↑  Robertson, Katie (2021-11-03). "The New York Sun, a defunct newspaper, plans a comeback after a sale". *The New York Times* (美國英文). ISSN 0362-4331.
17. ↑  *The Young Man and Journalism*, McGraw Hill, 1922.